BANJARMASINPOST.CO.ID - BININYA datang, badadas ai Palui babasuh, lalu dikakawaakannya pulang badiri. Badadas bininya mamapah inya dan mambawa Palui ka dalam kamar, lalu dirabahakannya. Dicariakannya minyak angin, diurutiakannya parut Palui, nang dikiranya masuk angin.
“Kada kurang pada salawi kali aku bahera,” ujar Palui sambil bapajaman aja.
“Kadada apa-apa lagi nang kawa kuheraakan. Habis sudah banyu awakku kuheraakan,” ujarnya pulang.
Mandam bininya mandangar. Tangannya kada sing rantian mauruti parut Palui. Bagemetan tangan Palui manyimbah tangan bininya sambil baucap, “Kada usah diurutakan lagi, kadada gunanya jua. Kukira sampai pang sudah waktuku di sini.” Mandangar itu, manggaraung ai bini si Palui manangis.
“Jangan..., jangan... tinggalakan aku saurangan di sini!!!” ujar bininya sambil manangis. “ Kasian anak-anak kita nang tatinggal di banua.”
Malihat Palui nang sudah handak sakarat macam itu, ribut ai bubuhan jamaah nang bapaparakan kamar. Lalu bahabar lawan kakawalan jamaah lainnya.
Palui bangat, tinggal kutup banar aja lagi. Muhanya sudah biru. Matanya takantup, dan kada kawa baucap lagi.
Kamar Palui lawan Iyur dan Ucui hibak lawan jamaah sakloter, lantaran sama takajut. Apalagi siangnya, malamnya bulikan tumatan Masjidilharam kalihatan sigar aja. Masing-masing bausaha mancari partolongan.
“Kiau Mantri Barito! Suriansyah aja, sabab inya nang rasmi paramedis jamaah!” kuriak jamaah.
“Jangan alang-alang, baik kiau dokter Nurul sama sakali!” ujarnya.
Banyak nang kada sampat sambahyang Subuh ka Masjidilharam, lantaran mandangar Palui handak mati.
Mantri Barito sabujurannya jamaah biasa, inya turun tumatan lantai tiga kamarnya, mambawa obat paten gasan si Palui.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn